**ELŐTERJESZTÉS**

**Szombathely Megyei Jogú Város Közgyűlésének 2023. október 26-i ülésére**

**Javaslat Szombathely Megyei Jogú Város Civil Koncepciójának megalkotására a 2023-2028. közötti időszakra vonatkozóan**

Szombathely Megyei Jogú Város Önkormányzata 2017. decemberében a 337/2017. (XII.14.) Kgy. sz határozatával fogadta el Szombathely Megyei Jogú Város Civil Koncepcióját (a továbbiakban: Civil Koncepció). A Civil Koncepció 2018-2022. közötti időszakra fogalmazott meg célokat Szombathely Megyei Jogú Város Önkormányzata (a továbbiakban: Önkormányzat) számára, amelyek megvalósítása az Önkormányzat és a civil szervezetek közötti együttműködés erősítését szolgálták.

Tekintettel arra, hogy az elfogadott koncepcióval érintett időszak 2022. évben lejárt, Szombathely Megyei Jogú Város Civil Fóruma 2023. februárjában a Civil Koncepció kidolgozására tett javaslatot. A Civil Fórum felkérte továbbá az Önkormányzatot, hogy dolgozza ki a Civil Koncepció tervezetét, azt a civil szervezetek számára véleményezésre küldje meg, és a civil szervezetek véleményét is tartalmazó Civil Koncepciót terjessze a Civil Fórum szeptember havi ülése elé.

Fentiek alapján kidolgozásra került a Civil Koncepció tervezete, amely helyzetelemzést és a helyzetelemzésben foglaltak alapján megfogalmazásra került célokat tartalmazza.

A Civil Koncepció tervezete a Civil Fórum tagjai számára 2023. májusában véleményezésre megküldésre került, majd 2023. augusztusában az Önkormányzat a látókörében lévő összes civil szervezet véleményét kérte a Civil Koncepció tervezetéről, és 2023. szeptemberében a Civil Fórum elé terjesztette a Civil Koncepcióról szóló javaslatát. A Civil Fórum a szeptemberi ülésén az 5/2023.(IX.18.) CF. számú döntésével Szombathely Megyei Jogú Város Civil Koncepcióját a Közgyűlésnek elfogadásra javasolta. Szombathely Megyei Jogú Város Civil Koncepciója az előterjesztés mellékletét képezi.

Tekintettel arra, hogy időközben a Civil Fórum összetétele - a megbízatások lejárta miatt, valamint a Közgyűlés egyes Bizottságai javaslatát figyelembe véve - részben megváltozott, az újonnan megalakult Civil Fórum véleményét a melléklet szerinti dokumentumról ismételten megkértem, melyet a Közgyűlésen ismertetek.

Kérem a Tisztelt Közgyűlést, hogy Szombathely Megyei Jogú Város Civil Koncepcióját megtárgyalni, és arról álláspontját kialakítani szíveskedjék.

**Szombathely, 2023. október „ ”**

**/: Dr. Nemény András :/**

**HATÁROZATI JAVASLAT**

**……./2023. (X.26.) Kgy. számú határozat**

1. Szombathely Megyei Jogú Város Közgyűlése a „Javaslat Szombathely Megyei Jogú Város Civil Koncepciójának megalkotására a 2023-2028. közötti időszakra vonatkozóan” című előterjesztést megtárgyalta, és – az előterjesztés mellékletét képező- Szombathely Megyei Jogú Város Civil Koncepcióját elfogadja.
2. A Közgyűlés felhatalmazza a polgármestert a Civil Koncepció aláírására, egyúttal felkéri, hogy a Civil Koncepcióban megfogalmazott célok megvalósításáról gondoskodjon.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője)

**Határidő:** azonnal (1. pont vonatkozásában)

2023. november 10. (2. pont vonatkozásában)